Imtella' Jannar 14, 2021 Il-Kamra tar-Rappreżentanti fl-Istati Uniti vvutat favur impeachment fil-konfront tal-President Donald Trump wara l-attakk minn partitarji tiegħu fuq il-Capitol il-ġimgħa l-oħra li fih mietu ħames persuni. Għaxar membri Repubblikani vvutaw mad-Demokratiċi f'dan il-vot storiku. Il-vot ifisser li Trump se jkollu jgħaddi proċess quddiem is-Senat, li mhux mistenni jibda qabel l-inawgurazzjoni tal-Presidenza l-ġdida ta' Joe Biden, ġimgħa oħra. Din hi t-tieni darba li Donald Trump rċieva vot simili mill-Kamra tar-Rappreżentanti. Il-kamra tar-rappreżentanti Amerikana vvotat favur li jinbdew proċeduri ta' impeachement kontra Donald Trump għall-mod kif aġixxa biex jipprovoka l-protesti vjolenti u qattiela fil-Capitol mill-partitarji tiegħu. Għaxar repubblikani vvotaw mad-demokratiċi biex 232 ivvotaw għall-impeachment u 197 ivvotaw kontra wara dibattitu ta' sagħtejn hekk kif uffiċjali tas-sigurta' ċċirkondaw il-bini tal-Capital. Il-ġuri ta' Trump fis-Senate madankollu iseħħ wara li d-demokratiku Joe Biden ikun inawgurat bħala l-president ġdid fl-20 ta' Jannar. Trump huwa l-ewwel president fl-istorja tal-Istati Uniti li inbdew proċeduri ta' impeachment darbtejn kontrih. Fl-ewwl reazzjoni tiegħu wara l-vot, Trump ħeġġeġ lill-partitarji biex iżommu l-kalma mingħajr ma rrefra għall-impeachment u qal li l-vjolenza u l-vandaliżmu m'humiex permessibbli fis-soċjeta' Amerikana, L-FBI wissiet dwar il-possibilta' ta' protesti armati li qed ikunu ippjanati fl-20 ta' Jannar għall-inawgurazzjoni ta' Biden f'Washington DC u f'50 stat fl-Istati Uniti.